Etiikka

Nämä ovat Pulsu Wikin tai Puliukkojen mytologisointiryhmän suuntaa antavat säännöt. Sääntöjen tarkoituksena on, että puliukkojen mytologisointi pysyy eettisenä ja rantain miehiä kunnioittavana. Toivomme myös, että pulsujen kunnioittamisen periaatteita noudatetaan muuallakin kuin Internetissä. Pulsu Wiki ja Puliukkojen mytologisointiryhmä kannustavat kaikkia kohtelemaan puliukkoja oikeudenmukaisesti, arvostaen ja lämmöllä.

1§: Julkisuus

Rantain miehet kulkevat oudolla alueella julkisen ja yksityisen välimaastossa. Toisaalta monista heistä kirjoitetaan sanomalehdissä kuin julkimoista ja legendaarisimmat pulsut ovatkin usein tunnetumpia kuin kunnan kärkipoliitikot. Toisaalta pulsut eivät kuitenkaan ole puhtaasti julkkiksiakaan.

Tämän vuoksi suosittelemme, että ryhmässä puhutaan pulsuista ensisijaisesti ns. "pulsunimellä", eli pulsulle annetulla lempi-/arvonimellä kuten Kolikko-Tane, Euron mies, Lammen Aave ja niin edelleen, tai vaihtoehtoisesti pelkällä etu- tai sukunimellä. Mikäli taas pulsu on tunnettu nimenomaan koko nimensä myötä (tyyliin "Korvenkosken Sikku"), silloin koko nimeä voi useimmiten käyttää. Mikäli pulsu on esiintynyt mediassa tai kuollut, voidaan hänestä todennäköisesti puhua vapaasti oikealla nimellään.

2§: Pulsujen hyväksikäytön kielto

Tuomitsemme Bumfightsit ynnä muut vastaavat pulsujen hyväksikäytöt. Tällä ei tarkoiteta, että tuomitsisimme esimerkiksi videoita, joissa pulsut vapaaehtoisesti omasta aloitteestaan ja halustaan tahtovat vaikka tapella tai esittää jotain. Tällä tarkoitetaan, että emme hyväksy esimerkiksi pulsujen houkuttelua tappelemaan, tatuoitavaksi tai tekemään muutoin jotain noloa rahan, ruoan tai viinan toivossa. Pulsut ovat ihmisiä ja he ansaitsevat sen lantin ilman mitään sirkustemppuja.

3§: Pulsujen kuvaaminen ja pulsukuvat

Julkisella paikalla on sallittua kuvata, mikäli tarkoituksena ei ole kuvata ketään yksilöityä ihmistä, vaan paikkoja, tilanteita, yleiskuvaa jne.

On kuitenkin aina suositeltavaa kysyä pulsulta lupa kuvaamiseen. Usein pulsut antavatkin tämän luvan, mikäli kohteliaasti kysytään.

Muiden ottamia kuvia voidaan käyttää vapaasti, koska Internetissä on vähän paha mennä tarkistamaan, mitkä minkäkin kuvan lähteet ovat olleet. Ja jos joku tekijänoikeuksien haltija loukkaantuu kuviensa käyttämisestä pulsujen mytologisointiin, niin vähän tylsä elämä.

4§: Maalaisjärjen käyttäminen ja pulsurispekt

Kaikki nämä säännöt ovat vain ohjenuoria. Ainoat sitovat säännöt ovat, että maalaisjärjen käyttäminen on sallittua ja pulsuja pitää kohdella kunnioittavasti ja kohteliaasti. Maalaisjärki ja kohteliaisuus, niin kaikki skulaa.